“ซีพีเอฟ” หนุนภูมิปัญญาท้องถิ่น ดันผลิตภัณฑ์ชุมชน เติมรายได้-ต่อยอดรักษ์ป่า ร่วมฝ่าโควิด
ซีพีเอฟ ส่งเสริมภูมิปัญญาท้องถิ่น พัฒนาผลิตภัณฑ์ชุมชน จำหน่ายนักท่องเที่ยว สร้างรายได้เข้ากองทุน-ต่อยอดอนุรักษ์ป่าชายเลน เพื่อผ่านพ้นวิกฤติโควิด
ซีพีเอฟ ส่งเสริมภูมิปัญญาท้องถิ่น พัฒนาผลิตภัณฑ์ชุมชน จำหน่ายนักท่องเที่ยว สร้างรายได้เข้ากองทุน-ต่อยอดอนุรักษ์ป่าชายเลน เพื่อผ่านพ้นวิกฤติโควิด
26 ก.ค. 2564

นายชัชวาล ชาวสมุทร หรือ น้าหนุ่ย อายุ 55 ปี อาชีพต่อเรือประมงจำลองขาย และมีส่วนร่วมอนุรักษ์และฟื้นฟูป่าชายเลนในพื้นที่มาตั้งแต่จุดเริ่มต้นของการแก้ปัญหาน้ำทะเลกัดเซาะชายฝั่ง ปลูกต้นไม้ไม่ขึ้น จนถึงปัจจุบันที่มีป่าชายเลน ทั้งต้นแสมขาว ต้นแสมทะเล เขียวเต็มแนวชายฝั่ง
นอกจากนี้ยังเป็นหนึ่งในคณะกรรมการอนุรักษ์ป่าชายเลน ในโครงการ “ซีพีเอฟ ปลูก ปัน ป้อง ป่าชายเลน” ซึ่งเป็นตัวแทนของชุมชนในพื้นที่ ที่ทำงานอนุรักษ์และฟื้นฟูป่าร่วมกับ บริษัท เจริญโภคภัณฑ์อาหาร จำกัด (มหาชน) หรือ CPF และภาครัฐ คือ กรมทรัพยากรทางทะเลและชายฝั่ง (ทช.) 
โดยในระยะที่หนึ่งของโครงการ (ปี 2557 – 2561) อนุรักษ์ป่าไปแล้ว 500 ไร่ และปลูกใหม่ 104 ไร่ และในระยะที่สอง (2562-2566) บริษัทฯ ชุมชน และกรมอุทยานแห่งชาติ สัตว์ป่า และพันธุ์พืช จะร่วมกันอนุรักษ์ป่า 14,000 ไร่ และปลูกป่าเพิ่มเติมอีก 266 ไร่
ทั้งนี้ซีพีเอฟได้สานต่อความยั่งยืนของโครงการฯ สนับสนุนตั้งกองทุนอนุรักษ์ป่าชายเลนที่บริหารโดยคณะกรรมการของชุมชนเอง  พัฒนาพื้นที่เป็นแหล่งท่องเที่ยววิถีชุมชน ต.บางหญ้าแพรก และส่งเสริมการใช้ภูมิปัญญาท้องถิ่นพัฒนาเป็นผลิตภัณฑ์ของชุมชนจำหน่ายให้แก่นักท่องเที่ยว เพื่อให้ชุมชนพึ่งพาตนเองได้อย่างยั่งยืนและมีรายได้เติมกองทุนฯเพื่อดูแลป่า
สำหรับเกลือสปาขัดผิว เกลือหอมอโรม่า มีทั้งกลิ่นดอกโมก กลิ่นมะลิ สบู่เกลือบาธบอมบ์ ถ่านไบโอชาร์ดูดกลิ่น เป็นสินค้าที่ชุมชนช่วยกันคิดปรับปรุงคุณภาพและรูปแบบให้ดูน่าใช้ หรือแม้แต่เรือประมงจำลองอาชีพที่ต้องใช้ประสบการณ์และฝีมือเป็นส่วนเติมเต็ม ด้วยอัตลักษณ์ของชุมชนบางหญ้าแพรก ซึ่งสามารถดึงดูดความสนใจของนักท่องเที่ยวได้อยู่แล้ว
“เราต้องการผลักดันให้คนในชุมชน เห็นคุณค่าของการอนุรักษ์ป่า ผ่านการทำโครงการที่ทำให้มีรายได้ จากการสร้างอาชีพ การท่องเที่ยว เพื่อเป็นตัวจุดประกายว่า ทำไมเราต้องอนุรักษ์ป่า ทำไปแล้วได้อะไร” น้าหนุ่ย กล่าว 
รวมทั้งด้วยวิถีอาชีพดั้งเดิมของชาวบางหญ้าแพรก คือ ทำประมงพื้นบ้าน ทำนาเกลือ ผลิตภัณฑ์ส่วนใหญ่ จึงมาจากแนวคิดใช้วัสดุธรรมชาติในท้องถิ่น เช่น เกลือ มาผลิตเป็นสินค้าชนิดต่างๆ เกลือสปาสมุนไพรผลิตจากดอกเกลือแท้ ผสมสมุนไพร 5 ชนิด คือ ขมิ้นชัน ขมิ้นอ้อย ไพล ว่านนางคำ ทานาคา ใช้ขัดผิว ถ่านไบโอชาร์ สินค้าขึ้นชื่อของท้องถิ่น ทำจากเปลือกผลไม้ กิ่งไม้ ลูกไม้ต่างๆ ผ่านกระบวนการเผาด้วยกรรมวิธีที่แตกต่างจากถ่านหุงข้าว ทำให้เกิดประจุไฟฟ้าที่มีคุณสมบัติดูดซับกลิ่นได้ดี
ด้านป้าปราณี หอมทอง อายุ 71 ปี มีอาชีพทำนาเกลือ มีส่วนร่วมดูแลฐานสาธิตสปาผิวด้วยเกลือสปา เปิดเผยว่า เนื่องด้วยสถานการณ์โควิด -19 ในวันนี้ทำให้รายได้จากการจำหน่ายผลิตภัณฑ์ชุมชนเป็นศูนย์ แต่ตอนนี้เข้าฤดูฝนทำให้ต้องหยุดทำนาเกลือตั้งแต่เดือนพฤษภาคม ไปจนถึงตุลาคม โดยตอนที่ไม่มีโควิด-19  ซีพีเอฟได้ช่วยจัดกรุ๊ปนักท่องเที่ยวมาเที่ยวชมฐานการเรียนรู้ต่างๆของชุมชนบางหญ้าแพรก ทั้งทำสปาเกลือ ต่อเรือประมง ทำถ่านไบโอชาร์ ชาวบ้านจึงมีรายได้จากสาธิตวิธีการให้นักท่องเที่ยวชม  ซึ่งป้าณีเป็นอีกคนหนึ่งที่ร่วมกิจกรรมฟื้นฟูป่าชายเลนในพื้นที่มาเกือบทุกกิจกรรม จนต่อยอดมาสู่การเป็นเส้นทางท่องเที่ยววิถีชุมชนตำบลบางหญ้าแพรก
นอกจากนี้ตัวป้าณีเองยังเป็นอาสาสมัครสาธารณสุขประจำหมู่บ้าน (อสม.) ด้วย ซึ่งยังพอมีรายได้จากการเป็นอสม. สามารถส่งข้าวให้ผู้ที่ถูกกักตัวอยู่ที่บ้าน จึงอยากให้สถานการณ์กลับมาปกติเร็วๆจะได้มีรายได้จากการขายผลิตภัณฑ์ได้เหมือนเดิม
ขณะที่ลุงวิรัตน์ เปิดเผยว่า ได้ใช้ภูมิปัญญาชาวบ้าน ทำถ่านไบโอชาร์ ซึ่งลุงเคยมีรายได้เสริมจากการขายถ่านให้ชุมชนนำไปผลิตเป็นถุงสวยงามเพื่อบรรจุถ่านดูดกลิ่น ใช้แขวนในตู้เสื้อผ้า ตู้รองเท้า ตู้เย็น  วันนี้ลุงต้องหยุดเผาถ่านเช่นกัน เพราะไม่มีชาวบ้านมาซื้อถ่านไปทำผลิตภัณฑ์ ถึงจะไม่ได้กระทบรายได้ของลุงเพราะมีอาชีพเลี้ยงกุ้งเป็นหลัก แต่ลุงก็กล่าวว่าโควิด-19 ทำให้กิจกรรมต่างๆของชุมชนหยุดลง
อย่างไรก็ตามในสถานการณ์การระบาดของไวรัสโควิด-19 ทำให้กิจกรรมต่างๆต้องหยุดลง รวมทั้งชุมชนบางหญ้าแพรกแห่งนี้ที่ได้รับผลกระทบ แต่ทั้งลุงหนุ่ย ป้าณี ลุงวิรัตน์  และชาวชุมชน ยืนยันว่า พร้อมเดินหน้าดูแลป่าชายเลนในพื้นที่ต่อไป
อีกทั้งเพราะนี่คือทรัพยากรธรรมชาติที่มีคุณค่าที่ต้องรักษาไว้เพื่อส่งต่อให้กับรุ่นลูกหลาน เช่นเดียวกับ กองทุนอนุรักษ์ป่าชายเลน เป็นความตั้งใจของชาวบ้านที่จะนำเงินกองทุนฯส่วนหนึ่งใช้ดูแลรักษาป่า และอีกส่วนหนึ่งจะต่อยอดสร้างอาชีพให้กับคนในชุมชนอีกหลายๆคน ซึ่งอยากให้ช่วยอุดหนุนผลิตภัณฑ์ของชุมชน เพื่อเป็นกำลังใจและสร้างความเข้มแข็งให้ชาวชุมชนที่จะช่วยดูแลป่าชายเลนต่อไป ทั้งนี้ผู้สนใจสามารถติดต่อ ตัวแทนชาวชุมชนบางหญ้าแพรก คุณเมธา พุฒคง ได้ที่เบอร์ 095 -524 – 9245